Пашэхэр зэдобакъуэ
Къэбэрдей-Балъкъэрым футболымкIэ 2018-2019 гъэхэм и щIымахуэ чемпионатым хэтхэм зи чэзу джэгугъуэр щэбэтымрэ тхьэмахуэмрэ ирагъэкIуэкIащ. Абы япэ текIуэныгъэр къыщихьащ Шэджэм и «Альянс»-м.
Зэхьэзэхуэм пашэныгъэр щызыIыгъ «Автозапчасть»-мрэ «Спартак-Налшык-д»-мрэ зи чэзу текIуэныгъэхэр къайхъулIащ. Абы щыгъуэми бахъсэндэсхэр «ГорИС-179 РусГидро»-м емылIэлIэщами, налшыкдэс ныбжьыщIэхэр «Мурбек»-м гугъу иригъэхьащ.
ИлъэсыщIэм и пэкIэ турнир таблицэм щыпашэхэм ящыщ зыуэ щыта «ХьэтIохъущыкъуейм» и къехуэхыныгъэм къыпещэ. Ар иджы еплIанэу зэкIэлъхьэужьу къыхагъэщIащ.
Зэхьэзэхуэм япэ текIуэныгъэр къыщахьащ Шэджэм и «Альянс»-м и футболистхэм. Ахэр бжыгъэшхуэкIэ ефIэкIащ Къэбэрдей-Балъкъэр мэкъумэш университетым и щIалэхэм. Иужьрей джэгугъуэр яхуэфIакъым КъБКъУ-м и студентхэми. Ахэр Сэрмакъ и «Союз»-м къыхагъэщIащ.
Иджыри къэс зы очкои къыхуэхьыфакъым «Спартак-Налшык-н»-м. Тхьэмахуэ кIуам абы къытекIуащ Къэрэгъэш и «Велес»-р.
Джэгугъуэ блэкIам зэрытемыгъэкIуэныгъэу зы закъуэ щыIауэ аращ. Къэхъун и «Керт»-мрэ «Малка»-мрэ топ зырызкIэ зэхъуажэри, мамыру зэбгъэдэкIыжащ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ 2018 — 2019 гъэхэм и щIымахуэ чемпионатым щызэхэта зи чэзу зэIущIэхэм къарикIуа бжыгъэхэм. Мис ахэр: «КъБКъМУ» (Налшык) — «Альянс» (Шэджэм) — 0:4, «Малка» (Малкэ) — «Керт» (Къэхъун) — 1:1, «Автозапчасть» (Бахъсэн) — «ГорИС-179 РусГидро» (Бабугент) — 4:1, «КъБКъУ» (Налшык) — «Союз» (Сэрмакъ) — 0:2, «Кэнжэ» (Кэнжэ) — «Бабугент» (Бабугент) — 0:2, «Шагъдий» (Зеикъуэ) — «ХьэтIохъущыкъуей» (ХьэтIохъущыкъуей) — 3:1, «Мурбек» (Налшык) — «Спартак-д» (Налшык) — 1:2, «Велес» (Къэрэгъэш) — «Спартак-Налшык-н» (Налшык) — 4:1.
Хьэтау Ислъам.
